Javaslat A TANÁCS HATÁROZATA az Európai Uniónak az AKCS–EU Miniszterek Tanácsán belül a beruházásfinanszírozás feltételeinek felülvizsgálatára vonatkozóan képviselendő álláspontjáról (az AKCS–EU partnerségi megállapodás II. mellékletének 1. fejezete) /* COM/2012/0113 final - 2012/0052 (NLE) */





INDOKOLÁS Az egyrészről az afrikai, karibi és csendes-óceáni államok csoportjának (AKCS-államok) tagjai, másrészről az Európai Unió és tagállamai között 2000. június 23-án Cotonouban aláírt partnerségi megállapodás[1] úgy rendelkezik, hogy az AKCS beruházási keret forgóalapként kezelt forrásokból, valamint a kamattámogatások finanszírozását szolgáló támogatásokból áll. A megállapodás azt is előírja továbbá, hogy a fent említett keret legfeljebb 10 %-át lehet projektekkel kapcsolatos technikai segítségnyújtásra felhasználni az AKCS-országokban (az AKCS–EU partnerségi megállapodás II. melléklete 1. fejezete 1. cikkének (3) bekezdése és 2. cikkének (9) bekezdése). A projekttel kapcsolatos technikai segítségnyújtás segíti a partnerországokat és a befektetőket, hogy jobban előkészítsék és felügyeljék beruházási projektjeiket, javítsák a beruházások minőségét és hatását, valamint közép és hosszú távon megerősítsék helyi partnereik igazgatási kapacitását. Az AKCS–EU partnerségi megállapodás II. melléklete 1. fejezetének 6b. cikkével összhangban 2010-ben független értékelők elvégezték a beruházási keret félidős értékelését a 2003–2009 közötti időszakra vonatkozóan. A teljesség kedvéért meg kell említeni, hogy az értékelés az Európai Beruházási Bank (EBB) saját források keretében végzett műveleteire is kiterjedt. Az értékelés megállapította, hogy a technikai segítségnyújtás fontos eleme volt általában véve az EBB-műveletek hozzáadott értékének, a beruházási keret tekintetében pedig különösen, mivel elősegítette a pénzügyi közvetítők irányítási gyakorlatainak megerősítését. Az értékelés azonban azt is kiemelte, hogy a technikai segítségnyújtásra szánt jelenlegi keret korlátozott volt, és a technikai segítségnyújtásra vonatkozó kiegészítő támogatási források biztosítását célzó mechanizmusok fejlesztését javasolta az Európai Beruházási Bank által kezelt olyan egyéb eszközökkel együtt, mint például a kölcsönök és a tőkebefektetések. Az Európai Bizottság és az Európai Beruházási Bank támogatta ezt az ajánlást. A javaslat célja éppen ezért annak lehetővé tétele, hogy az Európai Beruházási Bank a beruházási keret és az EBB saját forrásai keretében zajló műveletei, továbbra is részesüljenek a projekttel kapcsolatos technikai segítségnyújtásból a jelenlegi pénzügyi jegyzőkönyv keretében (10. Európai Fejlesztési Alap) és azon túlmenően. A Cotonoui Megállapodás 100. cikkével összhangban az AKCS–EU Miniszterek Tanácsának határozatával felül lehet vizsgálni a II. mellékletet. A javasolt határozat célja a kamattámogatásokra rendelkezésre álló keret projektekhez kapcsolódó technikai segítségnyújtásra felhasználható részének 10 %-ról 15 %-ra való növelése, az AKCS–EU partnerségi megállapodás II. mellékletének 1. fejezete 1. cikkének (3) bekezdésében és 2. cikkének (9) bekezdésében meghatározottak alapján. Emlékeztetni kell arra, hogy ez a százalék a felső határ. A Bizottság javasolja, hogy a Tanács fogadja el a mellékelt határozatot. 2012/0052 (NLE) Javaslat A TANÁCS HATÁROZATA az Európai Uniónak az AKCS–EU Miniszterek Tanácsán belül a beruházásfinanszírozás feltételeinek felülvizsgálatára vonatkozóan képviselendő álláspontjáról (az AKCS–EU partnerségi megállapodás II. mellékletének 1. fejezete) AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 209. cikke (2) bekezdésére, összefüggésben annak 218. cikke (9) bekezdésével, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között 2000. június 23-án Cotonouban aláírt partnerségi megállapodásra[2] (a továbbiakban: az AKCS–EU partnerségi megállapodás), tekintettel a Bizottság javaslatára, mivel: (1)(1) Az AKCS–EU partnerségi megállapodás 100. cikke megállapítja, hogy az AKCS–EU Miniszterek Tanácsa átdolgozhatja, felülvizsgálhatja és/vagy módosíthatja az Ia., Ib., II., III., IV. és VI. mellékletet az AKCS–EU Fejlesztésfinanszírozási Együttműködési Bizottság ajánlása alapján. (2)(2) Az AKCS-EU partnerségi megállapodás II. melléklete 1. fejezetének 6b. cikkével összhangban elvégezték a beruházási keret és az EBB saját forrásai AKCS-régiókban való felhasználásának félidős értékelését. Az értékelésben szereplő egyik ajánlás a technikai segítségnyújtásra vonatkozó kiegészítő támogatási források biztosítása volt. (3) A félidős értékelés eredményeire tekintettel az AKCS–EU partnerségi megállapodás II. melléklete javasolt felülvizsgálatának célja a kamattámogatási keret projektekhez kapcsolódó technikai segítségnyújtásra felhasználható részének 10 %-ról 15 %-ra való emelése, az AKCS–EU partnerségi megállapodás II. mellékletének 1. fejezete 1. cikkének (3) bekezdésében és 2. cikkének (9) bekezdésében meghatározottak alapján, ELFOGADTA EZT A HATÁROZATOT: 1. cikk Az AKCS–EU Miniszterek Tanácsában az Európai Unió által az AKCS–EU partnerségi megállapodás II. mellékletének felülvizsgálata tekintetében képviselendő álláspont az AKCS–EU Miniszterek Tanácsának mellékelt határozattervezetén alapul. 2. cikk Elfogadását követően az AKCS–EU Miniszterek Tanácsának határozatát az Európai Unió Hivatalos Lapjában ki kell hirdetni. Kelt Brüsszelben, 2012.3.19.-én. a Tanács részéről az elnök MELLÉKLET Tervezet AZ AKCS-EU MINISZTEREK TANÁCSÁNAK HATÁROZATA a beruházásfinanszírozás feltételeinek felülvizsgálatáról (az AKCS–EU partnerségi megállapodás II. mellékletének 1. fejezete) AZ AKCS–EU MINISZTEREK TANÁCSA, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között 2000. június 23-án Cotonouban aláírt[3] és 2005. június 25-én Luxembourgban[4], valamint 2010. június 22-én Ouagadougouban[5] módosított partnerségi megállapodásra (a továbbiakban: AKCS–EU partnerségi megállapodás) és különösen annak 100. cikkére, mivel: (1) A beruházási keret és az EBB saját forrásai AKCS-régiókban való felhasználásának félidős értékelését az AKCS–EU partnerségi megállapodás II. melléklete 1. fejezetének 6b. cikkével összhangban elvégezték. Az értékelésben szereplő egyik ajánlás a technikai segítségnyújtásra vonatkozó kiegészítő támogatási források biztosítása volt. (2) A félidős értékelés eredményeire tekintettel, az AKCS–EU partnerségi megállapodás II. melléklete javasolt felülvizsgálatának célja a kamattámogatási keret projektekhez kapcsolódó technikai segítségnyújtásra felhasználható részének 10 %-ról 15 %-ra való emelése, az AKCS–EU partnerségi megállapodás II. mellékletének 1. fejezete 1. cikkének (3) bekezdésében és 2. cikkének (9) bekezdésében meghatározottak alapján, A KÖVETKEZŐKÉPPEN HATÁROZOTT: 1. cikk Az AKCS–EU partnerségi megállapodás II. mellékletének 1. fejezete a következőképpen módosul: 1. A 1. cikk (3) bekezdése helyébe a következő szöveg lép: „A kamattámogatások tőkésíthetők vagy támogatások formájában használhatók fel. A kamattámogatásnak a kölcsön folyósításakor érvényes értéke szerint számított összegét az Ib. melléklet (2) bekezdésének c) pontjában meghatározott kamattámogatás céljára elkülönített eszközökre kell terhelni, és közvetlenül a Banknak kell megfizetni. A kamattámogatás céljára elkülönített eszköz legfeljebb 15 %-a fordítható a projekttel kapcsolatos technikai segítségnyújtás támogatására az AKCS-államokban.” 2. A 2. cikk (9) bekezdése helyébe a következő szöveg lép: „A kamattámogatások tőkésíthetők vagy támogatások formájában használhatók fel. A kamattámogatás céljából rendelkezésre álló költségvetés legfeljebb 15 %-a projektekkel kapcsolatos technikai segítségnyújtás támogatására fordítható az AKCS-államokban.” 2. cikk Ez a határozat az elfogadásának napján lép hatályba. Kelt […], […]-án/-én. az AKCS–EU Miniszterek Tanácsa részéről az elnök [1] HL L 317., 2000.12.15., 3. o. A Luxembourgban 2005. június 25-én (HL L 287., 2005.10.28., 4. o.) és Ouagadougouban 2010. június 22-én (HL L 287., 2010.11.4, 3. o.) aláírt megállapodások által módosított megállapodás. [2] HL L 317., 2000.12.15., 3. o. A Luxembourgban 2005. június 25-én (HL L 287., 2005.10.28., 4. o.) és Ouagadougouban 2010. június 22-én (HL L 287., 2010.11.4, 3. o.) aláírt megállapodások által módosított megállapodás. [3] HL L 317., 2000.12.15., 3. o. A megállapodást helyesbítette: HL L 385., 2004.12.29., 88. o. [4] HL L 209., 2005.8.11., 27. o. [5] HL L 287., 2010.11.4., 3. o.